SKRIFTLIG FORESPØRGSEL E-1297/02

af Charles Tannock (PPE-DE), John Bowis (PPE-DE),Christopher Heaton-Harris (PPE-DE), Timothy Kirkhope (PPE-DE),James Nicholson (PPE-DE), Lennart Sacrédeus (PPE-DE), Theresa Villiers (PPE-DE)og Rainer Wieland (PPE-DE) til Kommissionen

(7. maj 2002)

Om: Det samaritanske samfunds fremtid i Israel og de besatte områder

Det lille samaritanske samfund i Holon, Israel og i Kiryat Luza, det samaritanske kvarter på Mount Gerizim, som Den Palæstinensiske Myndighed administrerer, har overlevet fra næsten at have været udryddet i begyndelsen af forrige århundrede til i dag at bestå af ca. 650 personer.

Samfundet hæger fortsat om hele sit folks traditionelle og kulturelle arv; de taler det gamle hebræisk og anvender den gamle hebræiske skrift samt bidrager til at bevare en tusindårig historisk og kulturel tradition. De har ligeledes arbejdet utrætteligt på at opretholde et godt og konstruktivt forhold til både deres israelske og palæstinensiske naboer. Både Israel og Palæstina har ved flere lejligheder givet udtryk for, at de ønsker at beskytte samaritanernes vel, og palæstinenserne har erklæret, at de betragter samaritanerne som en uadskillelig del af den palæstinensiske enhed.

Desværre har samfundsgruppes liv og økonomiske overlevelse i Kiryat Luza været i alvorlig fare for at bryde sammen i de seneste måneder på grund af den voksende vold i området efter at den israelske regering har besluttet af sikkerhedshensyn at hindre israeleres, palæstinenseres og

udenlandske turisters adgang til samaritanernes eneste hellige center på Mount Gerizim. Samaritanerne selv er blevet beskudt ved flere lejligheder på vej til Mount Gerizim og turen tilbagelægges under delvis beskyttelse.

Samaritanerne agter at gøre Mount Gerizim til en fredszone, som kan fungere som en stærkt tiltrængt model for gode forbindelser mellem de forskellige samfundsgrupper i området, en tanke, som er blevet støttet varm af Det Forenede Kongeriges minister i Kontoret for udenrigs- og statssamfundsanliggender, Ben Bradshaw. Dette vil imidlertid omfatte opkøb af landområder (de øverste repræsentanter for Den Palæstinensiske Myndighed har tilsyneladende oplyst, at de ikke vil forhindre lokale arabere i at sælge jord til samaritanerne), udbygning af tilkørselsveje og opbygning af en fredscenter. Der er også brug for penge til et kloakeringssystem og et lægecenter. Desværre har den Palæstinensiske Myndighed følt, at den var nødt til at afvise enhver samaritansk ansøgning om regionaludvikling med den begrundelsen, at den mangler midler, medens ansøgninger til Israel er blevet efterkommet i stærkt begrænset omfang.

Støtter Kommissionen forslaget om en fredszone og agter den at yde direkte støtte til samaritanerne, om ikke andet så til hjælp til at sikre dette plagede samfunds overlevelse?

Agter den ligeledes at drøfte ophævelsen af blokeringen af vejen til Mount Gerizim med Israel?

Svar afgivet på Kommissionens vegne af Christopher Patten

(7. juni 2002)

Kommissionen erkender fuldt ud, at civilsamfundets aktiviteter udgør et vigtigt og konstruktivt bidrag til at fremme dialogen og samarbejdet på regionalt niveau i Mellemøsten og andetsteds. Kommissionen mener navnlig, at de traditionelle kulturer og civilisationer i hele Middelhavsområdet og dialogen og den gensidige respekt mellem kulturer og religioner er nødvendige betingelser for at bringe mennesker nærmere sammen. Civilsamfundets aktiviteter anses for at være et særdeles konstruktivt element i fredsprocessen i Mellemøsten.

For at fortsætte støtten til civilsamfundet i Mellemøsten har Kommissionen besluttet at oprette EU-partnerskab for fred-programmet. Der vil inden længe blive offentliggjort en indkaldelse af forslag. Inden for rammerne af og betingelserne for denne indkaldelse af forslag kan det samaritanske samfund ansøge om støtte.

Hvad angår adgangen til Mount Gerizim, har Kommissionen på møderne med israelske embedsmænd altid forsvaret det standpunkt, at en politik med blokader og kontrolposter er skadelig for den økonomiske udvikling og undergravende for fredsbestræbelserne i Mellemøsten.